ངས་པར་བྱེད་པ་གལ་ཆེ་བ་ཡིན། དེ་ལྟར་ཤེས་པ་མ་ཡེངས་དགེ་སྦྱོར་ལ་དྲན་པ་མ་ཡེངས་པར་བྱས་པས་གོམས་པ་དང་། ཕྱིས་ནས་སྤྱོད་ལམ་གང་གིས་ཀྱང་མི་གནོད་པར་དགེ་སྦྱོར་གྱི་གྲོགས་སུ་ཡོང་བ་ལགས། དེས་ན་སྤྱོད་ལམ་རྣམ་པ་བཞི་གང་གི་དུས་སུ་ཡང་། རང་གི་དགེ་སྦྱོར་ལ་དྲན་པ་སྐད་ཅིག་ཀྱང་མ་ཡེངས་པ་ཞིག་དགོས་པ་ཡིན་ནོ། ། དེ་མ་གཏོགས་པ་སྤྱིལ་པོར་སྡོད་པའི་དུས་སུ། བག་རེ་བསྒོམ་བློ་བྱས། མལ་ས་དེ་ནས་ལངས་པ་དང་། དབང་པོ་ཐང་ཡན་དུ་བཏང་ནས། དགེ་སྦྱོར་ལ་བོགས་མི་འབྱུང་བ་ལགས། དེ་སྟེ་ཁྱེད་རྣམས་ཀྱང་མི་ཚེ་སྟོང་སྐྱེལ་ལ་བཏང་ནས། འཚོལ་གསོག་དང་འགྲོ་འདུག་གི་དུས་འདའ་བ་མ་གཏོགས་པ། བརྩོན་འགྲུས་བྱས་ནས་བསྒོམ་པ་ཡང་དཀའ་བར་གདའ། དེ་ལ་མཚན་ཉིད་པའི་གྲ་ས་ཀུན་ན། པོ་ཏི་རེ་ཨེ་ཤེས་ཟེར་ནས། དེ་མ་ཤེས་པར་སོང་ན་མཚང་ཆེན་པོ་བྱེད་པ་ལགས། དེ་དང་འདྲ་བར་ངེད་རང་སྒོམ་ཆེན་པར་ཁས་བླངས་ཕྱིན་ཆད་ཉམས་མྱོང་ངམ། མངོན་པར་རྟོགས་པ་སྣ་རེ་ཙམ་སྐྱོང་རྒྱུ་མེད་ན་དེ་བས་འགྱོད་ཆེ་བ་ཨེ་ཡོད། ས་ཐག་རིང་པོ་ནས་དཀའ་ལས་དཔག་ཏུ་མེད་པ་བྱས་ཤིང་འདིར་བསྙགས་པའི་དགོས་པ་ཅི་ཡིན། གྲྭ་སར་བསྡད་པའི་དགོས་པ་ཅི་ཡིན། དེ་ལ་སྔོན་སྤྱན་སྔ་ནས། ཚོགས་ན་དགེ་འདུན་ལ་བཀའ་བཀྱོན་མཛད་པས། ཁྱེད་རྣམས་ས་ཐག་རིང་པོ་ནས་འདིར་ཅི་ལ་ཡོང་ངམ་བགྱི་བ་གསུང་། དེས་ན་ཁྱེད་རང་གི་ཡུལ་དུ། ཆེ་བོར་ཆུང་བསྐྱུར་བྱས་ནས་ངེས་ངེས་བཞིན་དུ་འདིར་བསྙགས། དེ་ཕྱིན་པའི་དུས་སུ་ཚན་རེ་རེ། ར་སྣོར་་་་་་ཞིང་ཁ་བརྔས་ཤུལ་གྱི་རྩྭ་ལ་རྒྱུགས་པ་བཞིན་དུ། གང་དྲག་ན་གང་དྲག་ན་སྙམ་ནས། གནམ་ས་བར་གསུམ་དུ་མ་ཕྱིན་པའི་ས་མེད་པར་བྱས་ཀྱང་། ད་རུང་འདི་ཀུན་རང་བས་དྲག་པ་བག་དཀའ་བར་གདའ། དེ་ལ་གཞན་ཡང་། འདི་བས་དྲག་པ་མ་རྙེད་ནས། དུག་པོ་རེ་ཡང་རྒྱབ་ཏུ་མ་འབྱར་བར་ཧམ་སྐྱ་རེང་ངེ་བ་རེ་བྱས་ནས། ཕུག་རོན་བྲག་ལ་ཕོག་པ་བཞིན་དུ་འདིར་ཀོར་གྱིས་ཡོང་བ་མ་གཏོགས་པ། འདི་བས་དྲག་པ་དང་སྐྱིད་པ་ཡང་དཀའ་བར་བྱུང་བའི་རིགས་དེར་གདའ། དེས་ན་ང་ཕྱིན་ཆད་དེ་ཙུག་མ་བྱེད་པར་སྙོམས་ཆུང་ཀུན་ཡང་བྲེ་ཕུལ་རེ་གང་ཡོད་ཟོ་ཞིང་སྡོད། ནམ་མེད་པའི་དུས་སུ་ཡར་ཞུས་པས་ཆོག་པ་ཡིན། དེ་མ་གཏོགས་པ་ཁྱེད་རྣམས་ཆོས་དང་མི་མཐུན་པ། རྗེ་རིན་པོ་ཆེ་ཡབ་སྲས་ཀྱི་ཞབས་འདྲེན་རྣམས་བྱེད་པར་སོང་ན། འདིར་བསྡད་པ་སླར་གནོད་པས་དགོས་པ་མེད། ཁྱེད་རང་རྣམས་ཀྱང་སྐྲག་ལྷོ་བཞེད་ལྷོར། ཕོ་རོག་བྱང་བཞེད་བྱང་། གང་དགའ་བའི་སར་སྡོད། སངས་རྒྱས་ཀྱི་བསྟན་པ་ལ་བཟང་པོ་གར་བྱུང་ཡང་བྱུང་བས་ཆོགངན་པའི་ཚན་པ་དེ་བྱུང་ན་འདིར་བྱུང་བ་དེ་ཁྱད་པར་དུ་གནོད་པར་སྣང་བ་ཡིན་པས། འདིར་བསྡད་པ་ལ་ཡང་དགོས་པ་མེད་པ་ཡིན་ནོ། ། དེས་ན་དེ་བཞིན་དུ་མི་བྱེད་པར་ཆོས་དང་མཐུན་པར་བྱེད་ན། རང་ཀུན་གྱིས་ཀྱང་སྐུ་ཁམས་ཀྱིས་ཅི་ནུས་ཆོས་ཁྲིད་ཀྱི་རིམ་པ་ཀུན་ཡང་རུས་སུ་འདོན། ཁྱེད་རང་རྣམས་ཀྱང་ཚན་རེ་བཞིན་དུ་ཁྲིད་ཀྱི་རིམ་པ་ཀུན་ཡང་ཐུན་རེ་ཙམ་བསྒོམ་མ་མྱོང་བར་བྱས་ནས། དམིགས་པའི་རིམ་པ་ཚུན་བརྗེད་པའི་རིགས་ཅན་ཡོད་པར་གདའ། དེ་བཞིན་མ་བྱེད་པར་བསྒོམ། གསོལ་བ་ཐོབ། མོས་གུས་གྱིས་དང་། དེ་ལྟར་བྱས་པར་སོང་ན། རྗེ་རིན་པོ་ཆེ་ཡབ་སྲས་ཀྱི་བཀའ་དྲིན་གྱིས་གཞན་གང་དང་ཡང་མི་འདྲ་བའི་བྱིན་རླབས་ཞིག་ཞུགས་རྒྱུ་ཡོད་པ་ལགས། དེ་ལ་གོང་དུ་སྙན་དུ་གསོལ་བ་ལྟར། རྟོག་པ་ཕྱིར་མ་འཕྲོས་པར་བྱས་ན་ཉམས་སུ་བླངས་པས། དགེ་སྦྱོར་གནད་དུ་འགྲོ་བ་དང་། ཤེས་པ་བཀོལ་དུ་བཏུབ་པར་ཡོད་པ་ལ་ཚེགས་མེད་པ་ཡིན་ནོ། ། དེ་ལྟར་དགེ་སྦྱོར་གནད་དུ་འགྲོ་བའི་དུས་སུ། རྣམ་པར་རྟོག་པ་མཐོ་དམན་གང་སྐྱེས་པར་སོང་ཡང་། དགེ་སྦྱོར་དེས་ཁོའི་སྟོབས་བསྐྱེད་ནས་ཉེས་པ་ཆེན་པོ་བསྐྱེད་པ་ཡོང་བ་ལགས། དེས་ན་དེ་ལྟ་བུའི་དུས་སུ་རྗེ་རིན་པོ་ཆེའི་ཁྱད་པར་གྱི་ཆོས་ལྔ་པོས་ཉམས་སུ་ལེན་དགོས་པ་ལགས། དེ་ཡང་། དེ་ལྟར་དགེ་སྦྱོར་གནད་དུ་འགྲོ་བའི་དུས་སུ་དྲན་པ་མ་ཡེངས་པར་བྱེད་པ་གལ་ཆེ་བ་ཡིན་ནོ། ། ཕྱི་རོལ་ཏུ་གནོད་བྱེད་ཀྱི་རྣམ་པ་བྱུང་ཡང་། སྔར་གྱི་དགེ་སྦྱོར་དེ་ཉིད་ལ་དྲན་པ་རྒྱུན་སྲིང་བ་མ་གཏོགས་པ། རྟོག་པའི་ཕྲེང་བ་གཞན་གང་གིས་ཀྱང་མི་ཕན་པ་ལགས། དེས་ན་ནམ་ཡིན་ཡང་དགེ་སྦྱོར་ལ་དྲན་པ་རྒྱུན་བསྲིང་བ་ཤིན་ཏུ་གལ་ཆེ་བ་ལགས། དེ་ལྟར་ཡང་། བརྩོན་འགྲུས་ཆེན་པོའི་གོ་བ་ནི། ། དྲན་པ་རྒྱུན་ཆད་མེད་པ་ལགས། ། ཞེས་པ་དང་། བརྗེད་ངེས་བློ་ལ་ཧེ་རུ་ཀ་སོགས་པའི། ། སངས་རྒྱས་རྣམས་ཀྱིས་བྱིན་གྱིས་རློབ་མི་མཛད། ། ཅེས་པ་དང་། ཁམས་གསུམ་སེམས་ཅན་བསད་པ་བས། ། དྲན་པ་ཉམས་པ་ཉེས་པ་ཆེ། ། བགྱི་བ་གསུང་བས། དྲན་པ་སྐད་ཅིག་མ་གཅིག་ཀྱང་མ་ཡེངས་པར་བྱས་ནས། དགེ་སྦྱོར་ལ་བོགས་བསམ་གྱིས་མི་ཁྱབ་པ་ཐོན་ནས། རྫོགས་པའི་བྱང་ཆུབ་ཏུ་སངས་རྒྱ་བ་ལ་ཚེགས་མེད་པ་ལགས། དུས་རྒྱུན་ཆད་མེད་པར་ཉམས་སུ་ལེན་པ་དང་། གནད་དུ་བསྣུན་པར་ཞུ་འཚལ། ཡང་བླ་མ་རིན་པོ་ཆེའི་ཞལ་ནས། འདིར་རྒྱུ་འབྲས་ཀྱི་ཆོས་བགྱི་བ་དེ། ཇི་ལྟ་བ་བཞིན་དུ་མཁྱེན་དགོས་པ་ཡིན་གསུང་། དེ་ལ། བཅོམ་ལྡན་འདས་ཀྱིས། གཅིག་ཏུ་དཀར་བའི་ཆོས་རྣམས་ནི་གཅིག་ཏུ་དཀར་ལ། ། གཅིག་ཏུ་ནག་པའི་ཆོས་རྣམས་ནི་གཅིག་ཏུ་ནག་གོ། ། ལས་འདྲེས་པ་རྣམས་ནི་འདྲེས་པའོ། ། གསུང་བས། ལས་དགེ་བ་དང་མི་དགེ་བ་འདྲེས་མ་གསུམ་དུ་གནས་པ་ལགས། དེས་ན་རྒྱུ་དགེ་བ་སོང་བ་ལ་འབྲས་བུ་བདེ་བ་འབྱུང་། རྒྱུ་མི་དགེ་བ་སོང་བ་ལ་འབྲས་བུ་སྡུག་བསྔལ་འབྱུང་། རྒྱུ་འདྲེས་མར་སོང་བ་ལ། འབྲས་བུ་འདྲེས་མར་ཡོང་བ་ཡིན་ནོ། ། དེས་ན། རྒྱུ་འབྲས་གཉིས་པོ་དེ་གཅིག་ཏུ་སོང་བ་ཡིན་ནོ། ། སང་ཕྱིས་འབྲས་བུ་ཕུན་སུམ་ཚོགས་པ་འབྱུང་། དེ་རྣམས་ད་ལྟའི་རྒྱུ་འདི་ལ་གནས་པ་ཡིན། དེ་ཡང་། སང་ཕྱིས་གསེར་ཕུན་སུམ་ཚོགས་པ་འབྱུང་བ་དེ་རྣམས། ད་ལྟའི་རྒྱུ་འདི་ལ་གནས་པ་ཡིན། དེ་ཡང་། སང་ཕྱིས་གསེར་ཕུན་སུམ་ཚོགས་པ་འབྱུང་བ་རྣམས། དེ་དང་གསེར་འདི་ཉིད་ལ་གནས་པ་ཡིན། སང་ཕྱིས་གོས་ཕུན་སུམ་ཚོགས་པ་རྣམས་ལ་ལོངས་སྤྱོད་རྒྱུ་འབྱུང་བ་དེ། དེ་ལྟར་འདུལ་བའི་གོས་དེ་རྣམས་ལ་གནས་པ་ལགས། དེ་རིང་མང་སྐོལ་གཟབ་ནས་དྲངས་པའི་འབྲས་བུ། ཇ་ཕུན་སུམ་ཚོགས་པ་ལ་ལོངས་སྤྱོད་པར་ཡོད་པ་ཡིན། དེས་ན། རྒྱུ་ནི་དེ་ལྟར་སོང་བའི་འབྲས་བུ་འབྱུང་བ་ལགས། དེ་ལྟར་ཡང་། ཅི་འདྲ་བ་ཡི་ལས་བྱས་པས། ། དེ་འདྲ་བ་ཡི་འབྲས་བུ་འབྱུང་། ། བགྱི་བ་གསུང་། དེ་ལ་རྒྱུས་འབྲས་བུ་དཔོགས་པ་དང་། འབྲས་བུས་རྒྱུ་དཔོགས་པ་རྣམ་པ་གཉིས་ཡིན། ད་ལྟ་རྒྱུ་དགེ་བ་བསགས་པ་ལ། འབྲས་བུ་བདེ་བ་འབྱུང་བར་ཤེས་པ་དེ། རྒྱུས་འབྲས་བུ་དཔོགས་པ་ཡིན། ད་ལྟ་བདེ་སྐྱིད་ཕུན་སུམ་ཚོགས་པ་ལོངས་སྤྱོད་པ་དེ་རྣམས། རྒྱུ་དགེ་བར་སོང་བའི་འབྲས་བུ་ཤེས་པ་དེ། འབྲས་བུས་རྒྱུ་དཔོགས་པ་ཡིན་པ་ལགས། དེ་དང་འདྲ་བར་མི་དགེ་བའི་ལས་སྣ་ཚོགས་གང་ཡིན་པར་སོང་ཡང་། རྒྱུ་འབྲས་གཉིས་པོ་དེ་མ་གཏོགས་པ་གཞན་མེད་པས། གང་ཡིན་ཡང་དེ་ཁོ་ན་བཞིན་ཤེས་འཚལ་བ་ལགས། དེས་ན། བསམ་པ་མི་དགེ་བ་ཆགས་སྡང་རྨོངས་གསུམ་གྱི་རྗེས་སུ་འབྲངས་པའི་ལས་སྤྱད་པར་སོང་ན། དམྱལ་བ་ཡི་དྭགས་ལ་སོགས་པའི་གནས་ངན་པ་རྣམས་སུ་སྐྱེ་བར་ཡོང་བ་ཡིན། དེ་ཡང་། ཞེ་སྡང་གི་ལས་སྤྱད་པར་སོང་ན། དམྱལ་བའི་གནས་སུ་སྐྱེ། འདོད་ཆགས་ཀྱི་རྗེས་སུ་འབྲངས་པའི་ལས་སྤྱད་པར་སོང་ན། ཡི་དྭགས་ཀྱི་གནས་སུ་སྐྱེ། གཏི་མུག་གི་རྗེས་སུ་འབྲངས་པའི་ལས་སྤྱད་པར་སོང་ན། དུད་འགྲོའི་གནས་སུ་སྐྱེ་བར་བྱེད་པ་ལགས། དེ་ལྟར་ཉོན་མོངས་པ་ཆགས་སྡང་རྨོངས་གསུམ་གྱི་རྗེས་སུ་འབྲངས་པའི་ལས་ཆེ་ཆུང་གང་བྱས་ཀྱང་། སྐྱེ་བ་འདི་ལ་ཡང་སྡུག་བསྔལ་མི་འདོད་པ་སྣ་ཚོགས་འབྱུང་བ་དང་། ཕྱི་མ་ཡང་གནས་ངན་པ་རྣམས་སུ་སྐྱེ་བ་ཡིན། དེས་ན། རྒྱུ་མི་དགེ་བ་བགྱི་བ་དེ་ཇི་ལྟ་བ་སྤོང་དགོས་པ་ལགས། རྒྱུའི་དུས་སུ་མ་བཀག་པར་བབ་ཅོལ་དུ་སྤྱད་ནས། འབྲས་བུ་འབྱུང་བའི་དུས་སུ། ང་ལ་འདི་འདྲ་བ་ཡོང་མི་ཐང་བ་བྱས་པས་བག་མཆིས་པ་ཡིན། རྒྱུ་སྔོན་དུ་སོང་ཟིན་ནས་སངས་རྒྱས་བྱོན་ཡང་མི་ཕན་པ་ལགས། དེས་ན་རྒྱུ་མི་དགེ་བ་ཐམས་ཅད་མ་སྐྱེས་པ་མི་བསྐྱེད། སྐྱེས་པ་རྣམས་ཀྱང་ངོ་ཤེས་པར་བྱས་ནས་སྤོང་དགོས་པ་ལགས། ལས་འདྲེས་མ་བགྱི་བ། ལས་དགེ་མི་དགེ་ཐམས་ཅད་འདྲེས་མར་སྤྱད་པས། འབྲས་བུ་མ་འདྲེས་ལ་རྫོགས་པར་འདྲེས་མར་འབྱུང་བ་ལགས། དེས་ན་ལས་རྣམས་འབུ་སྲིན་རྒྱབ་འདྲ་གསུང་བས། རྒྱུ་དགེ་མི་དགེ་གང་སྤྱད་པའི་འབྲས་བུ་འཕྲལ་དུ་འབྱུང་བ་ཡིན། དེས་ན། རྒྱུ་མི་དགེ་བ་བགྱི་བ་དེ་ནན་ཏན་ཆེན་པོས་བཀག་ནས། བསམ་པ་བྱང་ཆུབ་ཀྱི་སེམས་རིན་པོ་ཆེའི་རྗེས་སུ་འབྲངས་པའི་ཕ་རོལ་ཏུ་ཕྱིན་པ་དྲུག་ལ་སོགས་པའི་རྩ་བ་ནུས་ཚད་ལ་འབུངས་དགོས་པ་ཡིན། དེ་ལྟར་བྱང་ཆུབ་ཀྱི་སེམས་ཀྱི་དབང་དུ་བྱས་པའི་དུས་སུ། ཕ་རོལ་ཏུ་ཕྱིན་པ་དྲུག་གི་གང་རུང་རེ་རེ་ལ་ཡང་དྲུག་ཀ་ཚང་ནས། བྱེད་པ་ལ་སོགས་པ་རེ་རེའི་གཞན་རྣམས་འཁོར་གྱི་ཚུལ་དུ་བྱུང་བ་ལགས། དེས་ན། རྒྱུ་ཇི་ལྟར་སོང་བ་དེ་ལ། ད་ལྟ་འཕྲལ་དུ་མཐོང་ཆོས་སུ་འབྱུང་བ་ལགས། རྒྱུ་གང་སོང་བ་རྣམས་སངས་རྒྱས་ཀྱི་སར་ཡང་སྤུ་རིས་མི་འདོར་བར་ཟད་དེ། སྨིན་པར་བཤད་དེ། མ་འདྲེས་པ་སོ་སོར་འབྱུང་བ་ལགས། དེ་ལྟར་ཡང་། ལུས་ཅན་རྣམས་ཀྱི་ལས་རྣམས་ནི། ། བསྐལ་པ་བརྒྱར་ཡང་ཆུད་མི་ཟ། ། ཚོགས་ཤིང་དུས་པ་བབ་པ་ན། ། འབྲས་བུ་ཉིད་དུ་སྨིན་པར་འགྱུར། ། བགྱི་བ་གསུང་། དེས་ན། ཁྱེད་བསོད་སྙོམས་དང་། ཁམས་འགྲོ་ལ་སོགས་གཡས་གཡོན་གཤེགས་བཞུད་མཛད་པ་རྣམས་ཀྱང་ཆོས་དང་མཐུན་པ། རྗེ་རིན་པོ་ཆེ་ཡབ་སྲས་ཀྱི་ཞབས་འདྲེན་དུ་མ་སོང་བ་རེ་གྱིས། ཁྱེད་ཚན་རེ་རེ་འདི་ནས་སོང་བ་དང་ཆོས་དང་མི་མཐུན་པའི་སྤྱོད་པ་སྣ་ཚོགས་རེ་བྱས་པས། ཡོན་བདག་ཕོ་མོ་རྣམས་ཀྱི་དད་པ་བཟློགསྒོམ་ཆེན་པ་རི་ཕུག་ན་ཡོད་པ་དགེ་སྦྱོར་མཛད་པ་རྣམས་ཀྱི་སྙན་གཙེས། དེའི་དུས་སུ་འདིར་ཁོང་རྣམས་ཀྱིས་འདིར་ཡི་གེ་བསྐུར་ནས། ཁྱེད་ཀྱིས་ཁ་ཏ་གྱིས་པ་འདི་ཙུག་བྱེད་དུ་མ་འཇུག་ཟེར་དུ་བྱུང་། དེ་ལྟ་བུའི་རྩ་བར་སོང་ན་ཞབས་འདྲེན་དེ་བས་ཆེ་བ་ཨེ་ཡོད། དེས་ན་ད་ཕྱིན་ཆད་དེ་ལྟ་བུའི་སྤྱོད་པ་མ་བྱེད། ཆང་མ་འཐུང་། འཐུངས་པར་སོང་ན་འདི་བས་ཉེས་པ་ཆེ་བ་མེད་པ་ཡིན། དེ་ལྟར་ཡང་། དམ་པའི་ཆོས་འདུལ་བ་ནས། ཆང་ནི་ཉེས་པ་ཀུན་གྱི་རྩ་བ་སྟེ། ། རྩྭ་མཆོག་གིས་ཀྱང་བླངས་ཏེ་མི་འཐུང་ངོ་། ། བགྱི་བ་གསུང་། དེ་ལ་སྔོན་སྤྱན་སྔ་ཀུན་ནས། ཆང་འཐུངས་ཟེར་བའི་ཁ་སྐད་གསན་པའི་དུས་སུ། ཤིན་ཏུ་མི་མཉེས་ནས། དེ་ལྟ་བུ་གང་གིས་འཐུངས་པར་སོང་ན་ཡང་ཕྱིན་ཆད་ང་དང་འབྲེལ་པ་མེད་པ་ཡིན་ནོ། ། གསུངས་ནས་དབུ་བསྙུང་བཞེས་པར་གདའོ། ། དེ་ལྟར། རྗེ་རིན་པོ་ཆེ་དང་འབྲེལ་བ་མེད་པའི་དུས་སུ། གཞན་དང་འབྲེལ་བ་ཡོང་བ་དེ་དཀའ་བར་ཡོང་བ་ལགས། དེ་ལྟར་རྗེ་རིན་པོ་ཆེ་ཡབ་སྲས་དང་འབྲེལ་པ་མེད་པར་ཐུག་པའི་ཐལ་བའི་ཁུ་བ་དེ་འཐུངས་པ་ལ་དགོས་ཆེད་ཅི་ཡོད། དེ་ལ་ཚན་གཅིག་གིས་རང་རེ་འཐུང་འདོད་པའི་རྫུན་གྱི་ཁུངས། བཅོམ་ལྡན་འདས་ལ་བྱེད་ནས། ངེད་རྣལ་འབྱོར་པ་ཡིན། ངེད་སྒོམ་ཆེན་པ་ཡིན་པས། གསང་སྔགས་སུ་གནང་བ་ཡིན་ཟེར་ནས། རྣལ་འབྱོར་པ་དང་། སྒོམ་ཆེན་པ་ཡིན་པ་ཁ་ནས་བཀག་པ་ཡིན་མོད། དེ་ནི་སྙད་མུ་གེ་དང་སྣམ་བུ་བོར་ཚོང་བྱེད་པ་མ་གཏོགས་པ། བཅོམ་ལྡན་འདས་ཀྱིས། ཆང་གནང་བའི་སྐབས་མི་སྲིད་པ་ལགས། མ་གནང་བའི་ཕ་རོལ་ཏུ་བག་ཙམ་འཐུང་བར་སོང་ཡང་ཉེས་པ་དཔག་ཏུ་མེད་པར་གསུངས། དེ་ལྟར་ཡང་། སྡོམ་པ་འབྱུང་བའི་རྒྱུད་ལས། ཧ་གསུམ་ལ་སོགས་དང་བྲལ་བར། ། ཅི་སྟེ་དམ་ཚིག་ཅན་གྱིས་འཐུང་། ། དེ་ལ་དུག་འགྱུར་ཐེ་ཚོམ་མེད། ། སྔགས་པ་ཆང་གིས་མྱོས་གྱུར་པ། ། འདོད་ལ་དགའ་ཞིང་འཁྲིག་ལ་སྲེད། ། རྒོད་ཅིང་དེ་བཞིན་གླུ་ཡང་ལེན། ། རྣལ་འབྱོར་མ་རྣམས་ཁྲོས་ནས་ནི། ། གདོན་དང་རིམས་དང་དུག་སོགས་ཀྱིས། ། རྨོངས་ཆེན་དེ་དག་བསད་ནས་ཀྱང་། ། ངུ་འབོད་དམྱལ་བར་འཚོད་པར་བྱེད། ། བགྱི་བ་གསུང་། དེ་མ་གཏོགས་པ་ཁྱེད་རྣམས་ཀྱིས་ཆང་བཏུང་བར་བྱ་གསུང་བ་མེད་པས། དེས་ན་ཁ་དོག་དང་། དྲི་རོ་དང་ནུས་པ་བསྒྱུར་ནུས་པར་སོང་ན། གསང་སྔགས་སུ་ཡང་གནང་ལ། འདུལ་བར་ཡང་བཀག་པ་མེད་པ་ཡིན་ནོ། ། དེ་ལྟར་ཡང་། ཧ་ཧོ་ཧྲཱི་ཧཱུྂ་བྱ་བ་སྔགས་ཀྱིས་བསང་བ་དང་། སྦར་བ་དང་། རྟོག་བྱ་སྟེ། ཧས་ནི་ཁ་དོག་བསྒྱུར་བར་བྱེད། ། ཧོས་ནི་ནུས་པ་འཇོམས་པར་བྱེད། ཧྲཱིས་རོ་ནི་བསྒྱུར་བར་བྱེད། ཧཱུྂ་གིས་དྲི་ནི་འཕྲོག་པར་བྱེད། ། བགྱི་བ་གསུང་བས། དེ་ལྟར་ཁ་དོག་དྲི་རོ་དང་ནུས་པ་བསྒྱུར་ནུས་པ་དེ་ལ་བདུད་རྩིར་གསུང་བ་མ་གཏོགས་པ། ཆང་དུ་ཡོང་བ་མ་ལགས། དེ་ལྟ་བུའི་བདུད་རྩི་དེ་ནི། གསང་སྔགས་སུ་ཡང་གནང་ལ། འདུལ་བར་ཡང་བཀག་པ་མེད་པ་ཡིན་ནོ། ། དེ་ཡང་དེ་ལྟ་བུའི་ཉེས་པ་དེ། ཁྱེད་ཁམས་སུ་བཞུད་པ་ཀུན་ལ་འབྱུང་ཉེ་བར་གདའ་བས། ཁྱེད་ལ་དབུས་དང་གཞན་ནི་མེད་པའི་ཁམས་ལུགས་བགྱི་བའི་བླ་ལྷག་ཅིག་ཡོད་པར་འདུག་པས། ན་ནིང་གོང་ཀུན་ཏུ་ཡང་། ཚན་རེ་ཁམས་སུ་བཞུད་ནས། ཡར་བྱོན་པའི་དུས་སུ། མཆོད་འདི་ཀུན་ན་ཡར་ལ། ཁམས་ལུགས་བྱས་པས་མཐོལ་ལོ་བཤགས་ཟེར་ཞིང་བཤགས་པ་བྱེད་པ་འབྱུང་བ་ལགས་པར་གདའ། དེ་ལྟར་བཤགས་པ་བྱེད་དགོས་པའི་དུས་སུ། བཟང་པོ་མིན་ཏེ་ཡོང་བས། ཁྱེད་རྣམས་ཀྱིས་མ་བྱེད། ཡང་ཚན་རེས་རླུང་སྐྱེས་པ་སྐད་ཟེར་བ་ཀུན་ཡང་། ས་སེར་འདིར་བསྡད་པའི་རིང་ལ་རླུང་མ་སྐྱེས། ཁམས་ས་བཟང་ལ་ཁྱེད་རང་རྣམས་མི་ལ་འཇིགས་འཇིགས་བྱེད་ཙ་ན་ཡང་། ངེད་ཁམས་བཟང་བ་སྐད་ཟེར་བའི་ས་བཟང་དེར་ཕྱིན་པའི་དུས་སུ། རླུང་སྐྱེ་བའི་དོན་མེད་པ་ཡིན། དེ་སྐྱེས་པ་བདེན་ན་ཡང་ཤ་བཟང་པོ་དང་། ཐུད་མར་བཟང་པོ་ཟོས་པས་ཆོག་པ་ལ། ཉེས་པ་དཔག་ཏུ་མེད་པ་ཡོད་པ་དེ་འཐུངས་ནས་ལྷག་པོ་ཅི་ཡོད། དེ་ལ། ངེད་རང་སྒོམ་ཆེན་པ་ནི། ནད་གང་ལ་ཡང་བསྒོམས་པས་ཆོག་པ་ཡིན་ན། མི་དགེས་ནི་བསྒོམས་ན་རྫོགས་པའི་བྱང་ཆུབ་ཏུ་སངས་རྒྱ་བ་ལ་ཡང་ཆགས་མེད་པ་ཡིན། ནད་དེ་ལྟ་བུ་རེ་ལ་ནི། རྗེ་རིན་པོ་ཆེའི་གདམས་ངག་ཐུན་མོང་མ་ཡིན་པ་འདི་འདྲ་བ་རྣམས་ཡོད་པའི་དུས་སུ། སྔ་དྲོ་ཕྱི་དྲོ་རེ་ཙམ་བསྒོམས་ཀྱང་དེས་ཆོག་པ་ཡིན་པས། དྲོད་ཅན་དགོས་པའི་ནད་དེ་འདྲ་བ་བྱུང་བའི་དུས་སུ་ཡང་། གཏུམ་མོ་སུམ་ཁྲིད་ཀྱིས་ཉམས་སུ་བླངས་པའི་དུས་སུ། ཕན་པ་ལ་ཚེགས་མེད་པ་ལགས། དེ་ལྟར་མཛད་པ་མ་གཏོགས་པ། བཅོས་ཚོད་ཚོད་ཀྱང་མི་མཛད་པར་ཞུ། ཁྱད་པར་ཆང་ནི་དུས་ནམ་ཡང་བཏུང་དུ་མི་རུང་བས། སྲོག་ལ་བབ་ཀྱང་སྙིང་རུས་ཆེན་པོ་གྱིས་ལ་མ་འཐུང་། རྗེ་རིན་པོ་ཆེ་ཡབ་སྲས་གཞན་གང་དང་ཡང་མི་འདྲ་བས། མི་ཆེ་བ་ཡིན། དེའི་དུས་སུ་རང་ལ་ཡང་ཁུར་ཞིག་ཁུར་རྒྱུ་ཡོད་པས། དེས་ན་ཆོས་དང་མི་མཐུན་པའི་སྤྱོད་པ་མ་བྱས་ན། རྗེ་རིན་པོ་ཆེ་ཡབ་སྲས་ཀྱི་རྣམ་པར་ཐར་པ་འདི་བཟུང་བར་སོང་ན། ཁྱེད་རང་རྣམས་ཀྱང་མི་མཉམ་པ་དང་མཉམ། མཉམ་ཉིད་ཐམས་ཅད་འོག་ཏུ་ཚུད་ནས་ཡུལ་ཕྱོགས་ལོགས་གར་ཕྱིན་ཡང་། གཞན་ཐམས་ཅད་ཀྱི་གོང་དུ་འབྱུང་བ་ལགས། དེས་ན་གཞི་བྱེས་ལམ་གསུམ་གར་ཕྱིན་ཡང་། ཆོས་དང་མཐུན་པ་བླ་མ་དང་། གྲོགས་པོའི་ཐུགས་ཀྱིས་མ་ཁྲེལ་བ། དུས་ནམ་ཡིན་